שבוע לאחר שחנכה קניון חדש בעכו, הקבוצה פתחה את הקניון ה-13 במספר בקריית אתא, בהשקעה של כ-110 מיליון שקל. בשני הקניונים בולט סמל ארכיטקטוני חדש: כדור זכוכית ענק בחזית המבנה, בקוטר של כ-20 מטר
בילי פרנקלפורסם: 07.09.11 , 12:32
קבוצת עזריאלי חנכה היום (ד') את הקניון ה-13 של הקבוצה בקרית אתא, בהשקעה של כ-110 מיליון שקל. הקניון משתרע על שטח של 9,000 מ"ר וכולל כ-80 חנויות ודוכנים.
עד שיהיה קניון לכל פועל? הבנייה נמשכת
רק לפני כשבוע חנכה הקבוצה קניון חדש נוסף בעכו, בהשקעה של כ-130 מיליון שקל. הקניון משתרע על 12,500 מ"ר וכולל כ-90 חנויות ודוכנים. בשני הקניונים טווח דמי השכירות למ"ר נע בין 120 ל-200 שקל, ואפשר למצוא בהם את המותגים המובילים בישראל, ביניהם קסטרו, פוקס ו-H&O.
קניון קריית אתא(צילום: אסף לב)
שני הקניונים תוכננו על ידי היזם דוד עזריאלי ומשרד האדריכלים צמיר. מהקבוצה נמסר, כי "הקו המנחה בתכנון היה יצירת מרכז המגלם את תמצית האורבניזם המודרני וכלל מערכת של תרבות, מסחר וכלכלה". בקבוצה מעריכים שאת כל אחד מהקניונים יפקדו מדי יום כ-10,000 מבקרים.
בשני הקניונים בולט סמל ארכיטקטוני חדש: כדור זכוכית ענק הבולט בחזית המבנה, בקוטר של כ-20 מטר, המהווה נקודת ציון למבקרים בקניון ולמסתכלים מבחוץ. הכדור מורכב ממעויינים שהולכים וקטנים כלפי הקודקוד בסיבוב. בקומה השנייה של מבנה הכדור יהיו מסעדות, מהן אפשר יהיה גם לצפות על כניסת הקניון. מקבוצת עזריאלי נמסר, כי סמל הכדור ילווה מעתה את כל הקניונים שתקים בשנים הקרובות, ביניהם קניון רמלה וראשונים בראשון לציון.
הסמל החדש - כדור זכוכית ענק בחזית(צילום: אסף לב)
"קבוצת עזריאלי משלימה היום את הפריסה לצפון, בתנופה של יזמות והשקעה בתחום הנדל"ן המניב", מסר שלמה שרף, מנכ"ל הקבוצה, "בכוונתנו להמשיך לזהות ולממש הזדמנויות בתחום זה לטובת הבטחת צמיחת קבוצת הקניונים גם בשנים הבאות".
בנוסף לשני הקניונים החדשים, קבוצת עזריאלי מחזיקה כיום בקניון אילון ברמת גן, קניון הנגב בבאר שבע, קניון ירושלים (מלחה), קניון עזריאלי בתל אביב, קניון חולון, קניון הוד השרון, קניון מודיעין, קניון גבעתיים, קניון חיפה, הרצליה OUTLET ו-אור יהודה OUTLET. השטח הכולל של הקניונים הקיימים הוא 221 אלף מ"ר והם מכילים כ-2,000 חנויות. מהקבוצה נמסר, כי מדי יום פוקדים את הקניונים כ-200 אלף מבקרים.
פאר נדיר, מנכ"ל קבוצת קניוני עזריאלי: "קבוצת עזריאלי מביאה היום את חווית הצרכנות המתקדמת לצפון. בקניון הושקעו משאבים רבים, הקשורים בעיצוב, בנגישות, ובהבאת המותגים המובילים בישראל. קניון עכו עומד בכל הסטנדרטים הקפדניים ביותר של קבוצת עזריאלי ואנו מאמינים שהמבקרים יחושו את ההבדל האמיתי מול ההיצע הקיים באזור".
קניון קריית אתא
חנוכת הקניון בקריית אתא